РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/135-21

20. април 2021. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 19. АПРИЛА 2021. ГОДИНЕ

Седница је почела у 11,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Верољуб Матић, Тијана Давидовац, Жарко Богатиновић, Милија Милетић, Станислава Јаношевић, Соња Тодоровић, Момир Стојилковић, Велибор Станојловић, Оља Петровић, Љубинко Ракоњац, Дијана Радовић, Арпад Фремонд, Никола Кожовић, Ненад Филиповић, Горан Ковачевић (заменик Марка Зељуга), и Хаџи Милорад Стошић (заменик Јелисавете Вељковић), заменици чланова Одбора.

Седници нису присуствовали чланови Одбора: Марко Зељуг и Јелисавета Вељковић.

Седници је присуствовао и народни посланик Горан Спасојевић.

Седници су присуствовали представници Министарства финансија: Мирјана Лукић, Сектор буџета; представници Министарства пољопривреде, шумарства и водопривреде: Сенад Махмутовић, државни секретар, Небојша Милосављевић, директор Управе за заштиту биља, Наташа Милић, директор Републичке дирекције за воде, Бојан Живковић, помоћник директора Управе за аграрна плаћања, Ненад Вујовић, помоћник министра, Сектор за пољопривредну инспекцију, Александра Мичета, помоћник директора Управе за пољопривредно земљиште, Милан Ћупрић, Сектор за пољопривреду политику, Бобан Ђурић, Управа за ветерину.

Пре утврђивања дневног реда, његову допуну предложио је председник Одбора Маријан Ристичевић са тачком: Разматрање Предлога закона о изменама Закона о буџету Републике Србије за 2021. годину, раздео 24 - Министарство пољопривредe, шумарства и водопривреде, који је поднела Влада (број 400-684/21 од 16. априла 2021. године), која би била разматрана као прва тачка дневног реда.

Одбор је једногласно прихватио овај предлог за допуну дневног реда.

Народни посланик Милија Милетић предложио је допуну дневног реда са тачком: Предлог одлуке о члану Пододбора за праћење стања у пољопривреди у маргиналним- најнеразвијенијим подручјима Републике Србије - подручја са отежаним условима рада у пољопривреди,која би била разматрана као трећа тачка дневног реда.

Одбор је већином гласова (15 за, 1 није гласао) прихватио овај предлог за допуну дневног реда.

Председник Одбора затражио је члановима Одбора да се изјасне о целокупном дневном реду, те је Одбор једногласно усвојио следећи

Дневни ред

1. Разматрање Предлога закона о изменама Закона о буџету Републике Србије за 2021. годину, раздео 24 - Министарство пољопривредe, шумарства и водопривреде, који је поднела Влада (број 400-684/21 од 16. априла 2021. године);
2. Актуелна ситуација у пољопривреди;
3. Предлог одлуке о члану Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Пре почетка расправе о тачкама дневног реда, усвојен је записник са пете седнице Одбора, која је одржана 5. марта 2021. године, у тексту у коме је и предложен.

Прва тачка дневног реда – Разматрање Предлога закона о изменама Закона о буџету Републике Србије за 2021. годину, раздео 24 - Министарство пољопривредe, шумарства и водопривреде

Представница Министарства финансија Мирјана Лукић навела је дa је ребалансом предвиђени буџет за Министарство пољопривреде, шумарства и водопривреде увећан за више од 5,5 милијарди динара, што је за 10,43% више новца у односу на иницијално усвојени буџет за ово Министарство. Такође, ребалансом буџета ће се омогућити доношење трећег пакета економских мера који се односи како на становништво, тако и на привреду и који треба да ублажи економске последице проузроковане пандемијом вируса COVID-19.

Државни секретар у Министарству пољопривреде, шумарства и водопривреде Сенад Махмутовић навео је да од опредељених додатних 5,5 милијарди динара, највећи део, 4,8 милијарде динара иде ка Управи за аграрна плаћања, за субвенције пољопривредницима. Затим, 490 милиона динара је усмерено ка Републичкој дирекцији за воде, а 70 милиона динара је опредељено за Дирекцију за националне референтне лабораторије. Предвиђеним изменама, учешће буџета овог Министарства у укупним пореским приходима биће 5%, што представља законoм одређени ниво. Инвестиције и субвенције покривају 90% од свих расположивих средстава Министарства, од чега 81% се реализује преко Управе за аграрна плаћања по свим изворима финасирања ка пољопривредницима.

Народни посланик Верољуб Матић подсетио је на закључак Одбора са претходних седница да се допуни Уредба о расподели подстицаја у пољопривреди и руралном развоју у 2021. години, тако да се у члану 9. став 3. додају Мачвански и Сремски управни окрузи. Такође, изразио је уверење да ће се усвајањем ребаланса буџета за 2021. годину створити услови за измену поменуте Уредбе.

У дискусији су учествовали народни посланици Маријан Ристичевић, Верољуб Матић, Милија Милетић и Горан Ковачевић.

Одбор је једногласно (17 за), а на основу члана 173. став 1. Пословника Народне скупштине закључио да поднесе Народној скупштини следећи

И з в е ш т а ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о изменама Закона о буџету Републике Србије за 2021. годину, раздео 24 - Министарство пољопривреде, шумарства и водопривреде који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Друга тачка дневног реда - Актуелна ситуација у пољопривреди

Бојан Живковић, помоћник директора Управе за аграрна плаћања је рекао да је на данашњи дан Управа исплатила 12 милијарди динара за подстицаје који обухватају 30.000 захтева. На чекању је 2.7 милијарди динара који ће бити исплаћени у скорије време, а обухватају 14.276 захтева. Што се тиче исплаћених субвенција за 2020. годину, Војводини је исплаћено 35% буџета, док је централна Србија добила 65% буџета. Ако гледамо саму структуру субвенција, у Војводини је 90% средстава утрошено по основу директних плаћања, а 10% је исплаћено за рурални развој. У централној Србији је 88% средстава утрошено по основу директних плаћања, а 12% је исплаћено за рурални развој. По његовим речима, централни регистар субвенција је планиран да се уради кроз пројекат који се реализује са Светском банком.

Маријан Ристичевић је указао на проблем који се јавља код конкурса за доделу бесповратних средстава младим пољопривредницима. Потребно је да млади пољопривредници плаћају осигурање ПИО фонду у наредних пет година од момента одобрења захтева, и да би то требало да буде обавезан услов за добијање подстицаја. Такође, недовољно се користе средства из ИПАРД II програма. Затим, потребно је да се континуирано повећавају издвајања за подстицаје у пољопривреди, а тичу се националних мера подршке пољопривредницима.

У дискусији су учествовали народни посланици Маријан Ристичевић, Верољуб Матић, Велибор Станојловић и Љубинко Ракоњац.

Након расправе о тачки дневног реда Одбор је једногласно донео следећи

З а к љ у ч а к

Одбор се захваљује органима извршне власти на разумевању за предлог Одбора да се додели пет милијарди динара за подстицаје.

Трећа тачка дневног реда - Предлог одлуке о члану Пододбора за праћење стања у пољопривреди у маргиналним - најнеразвијенијим подручјима Републике Србије – подручја са отежаним условима рада у пољопривреди

Народни посланик Милија Милетић предложио је да се народни посланик Горан Спасојевић одреди за члана Пододбора за праћење стања у пољопривреди у маргиналним - најнеразвијенијим подручјима Републике Србије - подручја са отежаним условима рада у пољопривреди.

Одбор је једногласно прихватио овај предлог.

Пошто других питања и предлога није било, седница је закључена у 12,40часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић